LidanRubinov/Halacha-QA huggingface dataset:
שאלה: להתיר קשר ידידותי של בעלי?: אני ובעלי בני 30 חוזרים בתשובה. לבעלי יש ידידה טובה יפיפיה, רווקה בת 30, חילונית, שהם בקשר מגיל 16. הם היו יוצאים ביחד לפאבים ברווקותם כמעט כל יום והיום הם רק מדי פעם נפגשים היא מגיעה למקום העבודה של בעלי ושלי הם יוצאים למרפסת הכניסה יושבים שם על כוס קפה ומשוחחים. בעלי מדבר אליה בחיבה כמו שמדברים לילדה קטנה כי ככה הם רגילים. הוא אומר שהיא כמו אחותו ואין לי מה לדאוג. קשה לי לראות את זה, אז אני הולכת מוקדם הביתה כשאני יודעת שהיא מגיעה למקום העבודה. האם זה ר מבחינת הלכה? האם אני יכולה להתיר את הקשר ביניהם? יש לציין שבעלי אדם נאמן. אני אמנם קצת מקנאה אבל אני מדחיקה את זה כי אני לא רוצה לפגוע באף אחד או אחת. אשמח לתשובה כי הדבר מטריד אותי.
תשובה: זה טבעי שקשר זה של בעלך מפריע לך. וטוב היה אילו היה מנתק אותו לגמרי. זה היה גם לטובת הקשר ביניכם וגם לטובת אותה בחורה שהיתה מחפשת את בן זוגה האמיתי ומקימה משפחה. הקשר הזה של בעלך עם אותה בחורה הוא לא לרוחה של ההלכה. גם אם הוא רק של פגישות על כוס קפה.
שאלה: בעלי לקח לי את הביטחון: אני בת 22 גרושה ילדה, לפני שנישאתי לבעלי לשעבר הייתה לי שמחת חיים וביטחון עצמי ומשהתגרשתי הוא לקח לי הכול, אני לא מעריכה את עצמי ולא יודעת מה לעשות, אני חשה שאני זקוקה לעזרה ואשמח לקבל חיזוק או עצה? וכן אני רוצה להינשא בשנית וזה לא קל יכול להיות שה לא רוצה שאני יתחתן חלילה?
תשובה: כנראה שטוב שהתגרשת. קשר עם איש צריך לגרום לחיזוק ויתר הערכה ולא לאיבוד הביטחון האישי. מובן מאד שגירושין שהינו תהליך קשה יכול לגרום לרגשות אשמה וכד'. אולם אם לפני תהליך הגירושין כבר הרגשת את חוסר הביטחון האישי אזי היי בטוחה שזה יעבור. זה לא נובע ממך אלא מהמפגש השלילי עם בעלך לשעבר. יש לך בכל אופן קוד פנימי שיכול להורות לך להבא מה טוב לך. חפשי אדם שלצידו תרגישי בעלת ערך. תהיי בטוחה שמי שאת כורתת איתו ברית מאמין בכוחותיך. זה הקוד הפנימי שלך. ודאי שבמצב שאת נמצאת קשה לך להיות בשמחת חיים. את נמצאת עוד בחוויה של הרס ולא בחויה בונה. אולם עם הזמן תחזרי לעצמך ולכוחותיך, עם הזמן יחזור החלום של הבנין להיות יציב וחזק ותוכלי לחזור לשמחת חיים. הצלחתך תלויה בכך שתשמחי בחלקך ובעצמך. ודאי שהקב"ה רוצה שתתחתני והוא רוצה לראות אותך במצב של בנין ולא במצב של תקיעות האמיני בכך ומזה תשאבי כוח להמשיך. חזקי ואמצי.
שאלה: איסור מוחלט להסתכלות לא צנועה?: האם יש איסור מוחלט על הסתכלות בדברים לא צנועים, אני רוצה ללמוד את המצווה של "ולא תתורו אחרי לבכם ואחרי עינכם" למה הוא מתייחס ומה המסקנה להלכה והאם אדם שמסתכל על סרטים לא צנועים עובר על הלאו הזה, והאם העונש שלו זה כמו מי שאוכל חזיר? אני מבקש מקורות ופסק הלכה בנושא, כמו מרן השולחן ערוך. ב על הצלת נשמה מישראל.
תשובה: אין באפשרותי לענות לך דרך האינטרנט בהרחבה עם כל המקורות בנושא זה, אך עצתי לך שתלמד את הנושא הנ"ל מתוך ספרים העוסקים בנושאים אלו כמו ספר קדושים תהיו או שער הקדושה לרבי אליהו די וידאש בספרו ראשית חכמה. ואפילו רשימת הספרים בנושא זה ארוכה.
שאלה: תינוק לקברות צדיקים: אני ומשפחתי יוצאים לנופש בטבריה ואנו רוצים לנסוע לקברי צדיקים, האם מותר לקחת תינוק לקברי צדיקים?
תשובה: כן.
שאלה: חנויות שמיטה ואוצר הארץ: אני גרה בשומרון באיזור העיר אריאל. מזה חודש אני מנסה לברר היכן אוכל לקנות ללא חשש פירות וירקות החל מהימים הקרובים ולהמשך השנה. אין לנו ביישוב מכולת שכונתית ואינני מכירה ישובים סמוכים בהם יש. אשמח לו תוכלו לתת רשימה של מקומות בהם אוכל לקנות במהלך השנה מ"אוצר הארץ" בין אם באיזור מגוריי ואף בסביבות פ"ת ובני ברק?
תשובה: הנני מעביר לך את האתר בו מופיעים כל חנויות אוצר הארץ בברכת התורה והארץ הרב יהודה הלוי עמיחי
שאלה: בל תוסיף בתקיעות שופר: אני ספרדי. אם ביום הראשון של ראש השנה, כוונתי בתקיעות שבתפילת לחש ובחזרת הש"ץ, לצאת ידי חובה במצוה דאוריתא של שמיעת קול שופר, למרות ששמעתי את את ה-30 תקיעות הראשונות, ויצאתי בהם יד"ח המצוה דאורייתא. האם יש חשש שעברתי על "בל תוסיף"?
תשובה: אין חשש. התוס' במסכת ראש השנה דף טז ע"ב כותבים - ביחס למנהגנו לתקוע גם תקיעות דמיושב וגם דמעומד - שלא שייך בל תוסיף בעשיית מצווה אחת שתי פעמים. הרב יאיר וסרטיל
שאלה: יין נחשב כמשקה מיוחד: מדוע אסור שחילוני, מחלל שבת יגע ביין, למה זה חמור כל כך, מה החשיבות המיוחדת של היין?
תשובה: התורה אסרה על שתיית יין של גויים היות ושתיה משותפת של יין יחדיו עלולה לגרום לקירוב דעת מוגזם שעלול להוביל ללימוד ממעשיהם הרעים ועד לחתונות משותפות (וזה על גבי האיסור של יין שניסכו אותו לעבודה זרה) היות ושתיית יין גורמת לקירוב הדעת יותר מכל משקה אחר. ח הרחיבו את האיסור גם למומרים המחללים שבת בפרהסיא. הרב שמואל הולשטיין
שאלה: טובת הנאה לקניין: אני קניין של חברה גדולה. לעיתים יש מבצעים על קניית מוצרים מסויימים, האם אני יכול לקחת את המבצע לעצמי, והאם יש הבדל בין מבצע כללי בכל המקומות למבצע במקום מסוים בלבד? וכן מה הדין באדם פרטי, שביקש שאקנה לו דברים לקידוש ויש מבצע שאם קונים מוצר של חברה מסוימת מקבלים שי, למי שייך השי, שהרי את החפץ שביקש שאקנה לו הבאתי לו?
תשובה: א. בדין קניין של חברה ישנו דין בשולחן ערוך חושן המשפט סימן ע"ר שמציאה שמצא הפועל (שכיר) תוך כדי עבודתו הרי היא שלו וזכה בה. בין אם נשכר למלאכה מפורשת ובין אם נשכר באופן כללי ליום עבודה לכלל מלאכול שירצה בהן המעביד. ואם כן היה נראה שהקניין זכה ב"מבצע" והרי הוא יכול לקחתו לעצמו. אלא שיש לחלק בין דין זה לשאלתך משתי סיבות: 1. אומדן דעת של הנותן לתת את המבצע לבעל החברה(נסביר זאת בהמשך). 2. חילוק מהותי בדין של המציאה. שהרי כאן הקניין נשכר למלאכת הקניה ושיעשה אותה על הצד הטוב ביותר לטובת המעביד ששכרו, וכמו שאם הוא מצא או חיפש סחורה זו במחיר זול לא נאמר שהוא "מצא מציאה" אלא הרי הוא עשה את מלאכתו בצורה היותר טובה, כן הדבר אם קיבל דבר "מבצע" הרי הוא שייך לחברה (המעביד) וזה חלק מעשיית מלאכתו בצורה הטובה. מסקנה: קניין של חברה שזכה בהטבה בגלל הקניה הרי היא שייכת לחברה. ב. בדין אדם שביקש משליח שיקנה לו דבר מה, הגמרא במסכת כתובות צח עמוד ב' דנה בשליח שהלך לקנות משהו והמוכר נתן לו תוספת קצובה יתרה על התמורה למעותיו. פסקה הגמרא שיחלוקו (המשלח והשליח) לרש"י מדין ספק, ולרי"ף מדין הכרעה ששניהם זכו במתנה זו. אלא שגם כאן יש לחלק, שבגמרא מדובר שנתנה תוספת באופן בלתי צפוי ואנו איננו יודעים למי היא נתנה אך בזמננו שהחנויות והרשתות מפרסמות את המבצעים וההנחות נראה לומר שהמבצע הוא חלק מהדבר הנקנה והרי הוא שייך למשלח בעל המעות שביקש שתקנה בשבילו. מסקנה: דבר המבצע שייך למשלח ולא לשליח. הרב יהודה אודסר.
שאלה: הפיכת כלים מבשרי חלבי לפרווה: ברצוני להפוך חלק מכלי הבישול במטבחי לפרווה (סיר מצקת סכין ועוד.) האם וכיצד ניתן לעשות זאת?
תשובה: ניתן לעשות זאת על ידי הגעלתם כדין. את הסיר, המצקת והסכינים יש לנקות היטב, להמתין 24 שעות מהשימוש האחרון בהם, ואז להכניסם לתוך סיר שעומד על האש שבתוכו מים רותחים ומבעבעים, להוציא (בזהירות) ולשטוף תחת ברז מים קרים. הרב שמואל הולשטיין
שאלה: ברכת צימוקים וענבים: האם מברכים על צימוקים ועל ענבים את אותה ברכה?
תשובה: כן. בתחילה בורא פרי העץ ולבסוף מעין שלוש. הרב יאיר וסרטיל
שאלה: אוכל לילדים ביום כיפור: בני בן שנה, האם מותר לרחוץ ירקות ופירות על מנת להכין לו אוכל, למרות שהמים שוטפים גם אותי, מהו האיסור בדבר רחצה במקרה זה?
תשובה: מותר.
שאלה: תפילה על חרדות : אני סובלת מחרדות ודיכאון קל כבר שנה לצערי. חזרתי בתשובה, ואני משתדלת לקחת על עצמי עוד ועוד. נתנו לי כדורים להתמודדות עם החרדות אך אני לא מעוננינת בהם. רציתי לשאול את הרב האם הרב מכיר תפילה או סגולה או משהו שיכול לעזור במצבי?
תשובה: נזכר בספרים שלפעמים תוקפת אדם חרדה אם אינו נזהר בנטילת ידים או שהוא נוטל צפרניו ולא נזהר לזורקם באשפה או בשירותים. כמו כן רצוי לקרוא פרק ע"א בתהילים שמלמד על בטחון ב-ד' המגן והפודה מכל צרה. אפשר לקרוא גם פרק צ"א המסוגל להגן מפני פגעים.
שאלה: דרך פסיקת הלכה: האם כאשר רב נשאל שאלה בהלכה עליו להזכיר רק את דעתו ופסיקתו או גם לציין דעות חולקות? לדוגמא, בנושא נעילת נעל שלא מעור ביום הכיפורים - ראיתי שהרב אוסר על כל נעל נוחה גם אם היא שלא מעור, אך יש גם דעות שמתירות, האם רב צריך לציין זאת?
תשובה: בספרי באהלה של תורה ח"ב סי' פא הבאתי את הדעות השונות והכרעתי עפ"י דעתי, אך כשאדם שואל שאלה מעשית צריך לתת לו תשובה קצרה וחד משמעית.
שאלה: ברכת אשר יצר לאשכנזים: מדוע הרב בפניני הלכה הלכות ברכות השחר לא הזכיר את דעת הרמ"א שלמנהג אשכנז, גם מי שלא נזקק לנקביו בבוקר צריך לברכה?
תשובה: אכן דעת הרמ"א והפוסקים האשכנזים האחרונים שגם מי שאינו מתפנה בבוקר מברך "אשר יצר", אולם רבים חולקים על כך, ראשונים ואחרונים, ואף שהם בעיקר מפוסקי ספרד, במקום של ספק ברכות יש להקל ולא ולברך. ואין לומר כאן שזהו מנהג אשכנז והמנהג דוחה את הכלל ספק ברכות להקל, מפני שמדובר במקרה לא שכיח, כי כמעט תמיד אדם צריך להתפנות אחר השינה, ואף אם התפנה פעם אחת אחר חצות, כבר יצא ידי "אשר יצר" לפי הרמ"א, ואם כן מדובר במקרה נדיר, ואי אפשר לומר שכך הוא המנהג, כי בדבר נדיר כל כך אין מנהג. ואמנם אם היו האשכנזים חיים באשכנז אפשר היה לומר שכך נהגו הכל להורות, אבל בפועל כאשר אנו חיים בני כל העדות יחד, אי אפשר להתעלם מדעות אחרות. ולכן לא הזכרתי את דעת הרמ"א אלא בפשטות כל מי שלא נצרך להתפנות בבוקר לא יברך "אשר יצר".
שאלה: חוג תיאטרון בשנת אבל: אמא של אשתי נפטרה לפני שלושה חודשים. אשתי לומדת תיאטרון כבר כמה שנים כחוג ולא לצורך פרנסה. החוג מאוד משמעותי עבורה, האם מותר לה להשתתף בחוג, האם מותר לה להופיע?
תשובה: כיון שזה כולל ריקודים ומוסיקה והנאה, משום כבוד אמה היא צריכה להימנע.
שאלה: ללמוד למבחן ביום כיפור: אני לומדת בבית ספר חילוני ויש לי בחינה ביום שני מיד אחרי יום כיפור, האם מותר לי ללמוד את אותו הספר עליו יש לי בחינה?
תשובה: יש לך חופשה בערב יוכ"פ. מוצאי יוכ"פ הוא ערב ארוך. אין שום סיבה שבמקום להתפלל ביום הקדוש היחיד בשנה תתכונני לבחינה. תתפללי שה' יעזור לך בלמודים, להתחזק בתורה ואמונה במצוות ובמידות טובות. שנה טובה.
שאלה: בעלי הוציא את הטלויזיה בכח: בעלי חוזר בתשובה, יש לי ארבעה ילדים, כולם לומדים במסגרות תורניות. לפני כמה חודשים בעלי הוציא את הטלויזיה מהבית בכח מבלי לשוחח על כך. ניהלתי עמו שיחות רבות על החזרת הטלויזיה אך ללא הועיל. (הטלויזיה כללה רק ערוץ 1 וערוץ 2). הוא מסכים שהילדים יראו טלויזיה בבתים אחרים (שם יש להם גם ערוצי לויין) אני מרגישה רע מאוד, לקחו לי את זכות הבחירה ובבתים אחרים אין לי פיקוח על מה הילדים צופים אני מיואשת ומתוסכלת?
תשובה: אני מבין את הרגשתך. אך עליך גם להבין את בעלך. תהליך התשובה הוא קשה. האדם נמצא במלחמה פנימית בתוכו. מצד אחד הוא מבין ורוצה להתחיל חיים חדשים ערכיים יותר רוחניים יותר אמיתיים יותר. ומאידך קשה לו להתנתק מכל הדברים המושכים שהיה רגיל אליהם כמו הטלביזיה. והוא נאלץ לנקוט בדרכים קצוניות כדי להתגבר ולא לעשות את מה שהיה רגיל. אם כן עליך להבין שהוא לא עשה זאת מתוך חוסר התחשבות בך. אלא מתוך לחץ פנימי. ואת עוד תווכחי שהחזרה בתשובה תביא לחיי משפחה טובים יותר. לקשר אמיתי ביניכם ולאושר. אך לזה יש בהתחלה מחיר.
שאלה: חיתוך סכך בשמיטה: בשו"ת הנ"ל נכתב שסכך בשמיטה צריך לחתוך ממקום שלא יגרום לגידול. לאחר ששאלתי גנן מומחה נענתי שבכל עץ מקום החיתוך שונה. א"כ השאלה חזרה איך אנחנו האנשים שלא מבינים כל כך איזה חיתוך גורם לגידול, נדע היכן לחתוך את הענף?
תשובה: אדם שאינו מבין בחקלאות יגזום בלא הבנה וממילא אין כאן כוונת הצמחה אלא הורדת סכך בלבד. בברכת התורה והארץ הרב יהודה הלוי עמיחי
שאלה: התכוון או לא לקנות הדירה?: ראובן בא בהצעה לשמעון לקניית דירה ממנו, הגיע לוי ואמר לשמעון שאם העיסקה תצא לפועל הוא ייתן כך וכך אחוזים. לאחר מכן היה דיבור נוסף על דירה נוספת למכירה שבעל הדירה הציעה לשמעון. לוי שמע את השיחה שהתנהלה עם ראובן שהוא המציע, ולוי הציע לשמעון הצעה שאם הוא מוכן לרדת מהעסקה הוא מוכן לתת לדוגמא 2. שמעון אמר ללוי שהוא רוצה את הדירה בשבילו. התנהל ויכוח מסויים שלוי הציע אחוז יותר גדול לשמעון באם הוא יוותר על הדירה. שמעון הסכים והם לחצו ידיים. לאחר זמן מסויים בא בעל הדירה המוכר - ראובן אל לוי ואמר שבכלל שמעון לא התכוון לקנות את הדירה. בנתיים העסקה בוצעה ע"י לוי ולוי קנה את הדירה המדוברת אולם לוי סירב לשלם את האחוז שסיכמו בניהם, בטענה שהיה כאן מקח טעות מאחר ושמעון כלל לא היתכוון לקנות את הדירה בשביל עצמו כמו שהוא טען בתחילה. אולם שמעון טוען שהוא כן היה מעוניין לקנות אולם תמורת האחוזים שהוא הציע הוא היה מוכן לוותר, עוד טוען לוי שמי שאמר לו ששמעון לא היתכוון לקנות כלל הינו ראובן שהוא המוכר. האם לוי חייב לשלם לשמעון את האחוזים שהם סיכמו כביכול בע"פ (ובתקיעת כף לטענת שמעון)?
תשובה: נראה שההתחייבות שלך לשלם לשמעון אחוז מסויים בעקבות ויתורו על קניית הדירה, נחשבת התחייבות גמורה אפילו ללא קניין על ההתחייבות, משום שהתחייבות זו היא בעצם ת ע"כ ששמעון בהסתלקותו מסייע לך להשיג הדירה, ועל דבר כזה רגילים בני אדם לשלם (כעין שמשלמים למתווך שישיג לאדם דירה.) אם אכן הייתה תקיעת כף ודאי שהתחייבות זו מחייבת כיוון שלחיצת יד נחשבת כקניין וא"כ הוי התחייבות גמורה בקניין שוודאי מחייבת. באשר לטענתך שכל התנהגותו של שמעון הייתה רק משחק, טענה זו צריכה ראייה כיוון שכלפי חוץ הדבר היה נראה כרצון לקנות הדירה לטעון שהיו כוונות סמויות אין זו טענה, והמוכר כיוון שהוא רק עד אחד אין נאמן בכך. הרב יהונתן שטרנברג.
שאלה: דילוג בפיוט "שמע קולנו": למה השליח ציבור מדלג על פסוקים אחדים בפיוט "שמע קולנו"?
תשובה: איני יודע, אם תמצא הסבר הודיעני.
שאלה: להשלים לאחר שבועה: האם יום הכיפורים מחייב או מתיר להשלים בין בני אדם שהאחד נשבע שלא ישוב לדבר עם השני, אני רוצה לציין שהדבר נעשה מתוך כעס ונאמר במפורש באותו הרגע שזהו לא נדירת נדר ולא נאמר שם ה. האם ניתן להשלים ביום כיפור ללא עשית התרת נדרים, או שחובה לעשות התרה קודם?
תשובה: עליך קודם להתיר את השבועה שאם לא כן איך תוכל לדבר אתו ולהשלים עמו?. גש לת"ח ופרט לו בדיוק את נוסח השבועה כדי שיתיר לך אותה.
שאלה: פרחים לאירועים בשמיטה: אני משתמש בהרבה פרחים לארועים, מה עלי לעשות איתם בסוף הארוע, האם לחכות שינבלו ואז לזרוק, אם כן, האם אפשר לתיתם בסוף הארוע למשפחה למרות שספק אם יעשו כן? האם יש הבדל בין פרחים ריחניים לשאינם, האם קיים אוצר הארץ בפרחים, האם מותר לסמוך על ספק פרחים שאינו דתי שקנה מגוי, והאם יש עוד משהו שאני צריך לדעת ביחס לסוגיא הנ"ל?
תשובה: קדושת שביעית יש רק בפרחי ריח, בפרח בלא ריח אין קדושת שביעית. ועל כן רוב הפרחים בימנו אין בהם ריח ולא עומדים לריח אין בהם קדושת שביעית. אם יודעים שנקנה מגוי אפשר לקנות ממנו, אם לא יודעים נראה שרוב המגדלים הם יהודים, ועל כן אין להסתמך ללא תעודת כשרות מסוימת. אין ארגון כמו אוצר הארץ בפרחים. בברכת התורה והארץ הרב יהודה הלוי עמיחי
שאלה: סגירת גמ"ח הלוואות כספים: בעלי ואני הקמנו גמ"ח הלוואות מכספי מעשר הכספים שלנו. במהלך השנים, לצערינו, נתקלנו בקשיים בקבלת הכספים בחזרה, והמרדף אחרי הלווים סחט אותנו לחלוטין, ואיננו מעוניינים לעסוק בכך יותר. כיום ברשותינו רק כמחצית מהכסף של הגמ"ח, ואנו מעוניינים להעביר את כולו לצדקה, ולסגור את הגמ"ח. האם יש עם העניין בעיה, האם יש עדיפות מסוימת למי לתת את הכספים, האם יש דרך נכונה יותר לעשות זאת?
תשובה: כדאי שתתייעצו באזור מגוריכם עם אנשים שמכירים משפחות באמת נזקקות (ולא מי שרק מציג עצמו כעני, שלא יוצאים בזה ידי חובת צדקה). או שתתנו למוסדות תורה שוודאי יש בחורים שאין להם הכנסה מצד עצמם. יש עדיפות לתמוך בלומדי תורה.
שאלה: גיזום עצי גת בשנת שמיטה: האם מותר לגזום עצי גת לא לשם טיפוח אלא לשם הורדת הגובה שמפריע לשכנים?
תשובה: מותר לגזום שלא יזיק, ובלבד שיהא ניכר שהעיקר הוא לצורך השכנים. בברכת התורה והארץ הרב יהודה הלוי עמיחי
שאלה: תשליך - מנהג או הלכה?: האם סדר תשליך זה מנהג או הלכה מחייבת?
תשובה: לא מחייב.
שאלה: נעילת גינה בשמיטה: בגינתי ישנו עץ אבוקדו שכעת אין עליו פירות. יש לי גם שיחי בשמים כמו הדסים וריחן. האם יש בהם קדושת שביעית וכל מי שרוצה רשאי לבא ולקטוף מן הבשמים, והאם עלי להשאיר את גינתי פתוחה לכל דורש כמו הדין בפירות שביעית?
תשובה: מהפירות שיחנטו מכאן ואילך תהיה קדושת שביעית, וכן לגבי ההדס והריחן, נראה שכעת עדיין אין בהם קדושת שביעית, אולם כשיגדלו עלים חדשים בשביעית תהיה בהם קדושת שביעית. יש מקילים בהדס שנלקט למצוה שאין בו קדושת שביעית. בברכת התורה והארץ הרב יהודה הלוי עמיחי
שאלה: קופת צדקה של ארגון אנטי ציוני: יש ברשותי קופת-צדקה של ארגון אנטי-ציוני, ברצוני להחזיר אותה, ואמרתי לפחות פעם אחת למנהל הארגון שיקח אותה ממני, בדיוק כמו שהוא הביא לי אותה, אך הוא אמר ש"בהזדמנות", ובינתים הקופה עומדת שוממה אני חושב שנתיים לפחות. האם אני יכול לקחת את הקופה הזאת בשבילי, יש לי מה לעשות איתה, או שאני חייב אישור של מנהל הארגון הזה, כי זה לא נראה שהוא צריך אותה, כנראה יש לו הרבה ולכן הוא לא זקוק לה, כי הוא לא בא לקחת אותה?
תשובה: למען היושר תודיע לו עוד פעם שאם תוך זמן סביר (לדוג' תוך שבועיים) לא יבוא, תעשה עם הקופה מה שאתה רוצה.
שאלה: למכור הגינה לגוי: למשפחה יש גינה מלאה בעצי פרי, הם רוצים למכור אותה לגוי ועדיין לא עשו זאת. ויש לו בעיה להפקיר הגינה. 1. יש אפשרות עוד למכור, יש גוי שמוכן לחתום איתו חוזה, במידה וכן איך עושים? 2. במידה והפקיר יכול לטפל בגינה? (יהיה לו מאוד קשה) 3. במידה ויש בעיה מה הדין לגבי הפרות (כשמטפל בקרקע) אנחנו נמצאים אצלם הרבה ויהיה קשה לומר להורים שיש בעיה לאכול מהפירות?
תשובה: 1. יש אפשרות למכור קודם חנטה, כדאי לפנות לרב אברהם יוסף שעושה מכירות ברבנות הראשית טל. 035051951. פקס. 035018091. 2. אם הוא מפקיר יכול לטפל בעצים על מנת לשמרם. 3. הפירות שלא ימכרו יהיו קדושים בקדושת שביעית, אפשר לאכול אותם ולהקפיד על קדושתם. כמו כן אפשר לתת מעט מעט לבני הבית וידידים ובלבד שישמרו קדושת שביעית. בברכת התורה והארץ הרב יהודה הלוי עמיחי
שאלה: פירוק סכך בחול המועד: אני רוצה לשאול סכך ממישהו שמסכים בתנאי שאחזיר הסכך מיד בצאת החג. מכיוון שאינני בבית בשמחת תורה ברצוני לפרק הסכך בחול המועד, האם הדבר מותר?
תשובה: יש בזה בעיה. הייתי ממליץ שתיקח אדם אחר (אפילו בת ) והוא יחזיר את הסכך למשאיל.
שאלה: יום הדין ובריאת האדם מהתורה?: א. ראש השנה נחשב בתורה כיום תרועה- איפה נאמר שהוא היום שבו נברא האדם ושבו הסתיימה הבריאה? איפה נאמר שביום זה "היום יעמיד במשפט כל יצורי עולמים"? הרי זה לא כתוב במפורש בתורה. ב.אנו מבקשים מה "זכרנו לחיים מלך חפץ בחיים וכתבנו בספר החיים", למעשה, הרי אנו יודעים שהחיים בעוה"ז, עלמא דשקרא, הם רק מעין פרוזדור, הכנה, לטרקלין שהוא עוה"ב. האם הפירוש המקובל לספר החיים- כלומר שהקב"ה יכתוב אותנו לעוד שנה כאן, בעוה"ז היא הכוונה שלנו בתפילה? ואם כן, למה אומרים שדווקא הצדיקים נחתמים מיד לחיים ורשעים מייד למיתה- הרי לכאורה זה צריך להיות ההיפך!
תשובה: א. "תקעו בחודש בכסה ליום חגנו, כי חוק לישראל הוא משפט לאלוהי יעקב", מפסוק זה דורשים ח כי בראש השנה מתקיים הדין. לגבי יום בריאת העולם הגמרא במסכת ראש השנה דף י' לומדת זאת בהרחבה. ב. העולם הזה הינו המקום בו אדם יכול לקנות מדרגות רוחניות שילוו אותו גם בעולם הבא - התיקון נעשה בעולם הזה. כפי שמסופר על הגר"א שלפני מותו אחז בציציותיו ובכה שעוזב מקום שבכמה פרוטות ניתן לקיים מצוות ולקנות מעלה בכך, ואילו כעת עובר למקום שבעד כל הון שבעולם אי אפשר לקנות בו אף מצווה נוספת. הרב שמואל הולשטיין
שאלה: ספרי קדושה עם טומאה: תנ"ך שבסופו יש דברי כפירה הברית החדשה, האם צריך לשורפו כולו או רק העמודים הטמאים?
תשובה: רק את העמודים הנוספים.
שאלה: הפרדה בדבר תורה בבית הכנסת: בבית הכנסת שאני מתפלל בו, הקהילה דתית. רק בתפילת שבת בבוקר, יש בין שחרית למוסף דבר תורה, ובו פותחים את המחיצה ואיני יודע את הסיבה. אולי כדי שיראו את מעביר השיחה, וכו. האם יש צורך למחות על כזה דבר, או שמעיקר הדין מותר לפתוח את המחיצה בזמן דבר תורה, אציין כי בזמן התפילה המחיצה סגורה וקשורה בצורה טובה?
תשובה: זה לא נורא.
שאלה: נזק בנהיגה בלי רשיון: אין לי רשיון נהיגה ונהגתי על הרכב של אבא שלי ושרטתי את הרכב בצורה שאי אפשר לתקן אלא רק להחליף את אותו חלק, הרכב הוא מהעבודה של אבא שלי והוא היה משלם עליו סכום מסוים בחודש לשימוש עצמי, אבי החליף את הדלת על ידי הביטוח. האם אני צריך לשלם את הנזק?
תשובה: לכאורה כן. כי מבחינת האמת הביטוח לא היה אמור לשלם על זה. אילו הביטוח היה יודע שלא האבא עשה את זה אלא אתה, לא היה משלם. כאדם ישר הינך צריך לשלם את זה.
שאלה: תופעה בתפילה במערת המכפלה: התפללתי במערת המכפלה ביום כפור וראתי תופעה משונה. במספר מנינים ובכל התפילות מחאו כפיים גם אחרי "כי תעביר ממשלת זדון מן הארץ" וגם אחרי "המלך הקדוש." מה זה, האם זה על דעת מישהו?
תשובה: ודאי שלא מוזכר דבר כזה, אך אין בזה בעיה. אנשים אלו מבטאים שמחה על גילוי מלכות ה' בעולם על ידי העברת מלכות הרשעה.
שאלה: נסיעה בשבת בעבודה במד"א: גיסי עובד במד"א כנהג אמבולנס. תפקידו מחייב כמובן גם עבודה בשבתות ובחגים. המרחק מביתו לתחנת מד"א הוא רב (מעל 10 ק"מ). הסיטואציה השגרתית היא שהוא מתחיל את השבת עם משפחתו בביתו או עם משפחת חמיו שגרים ביישוב סמוך ובמהלך השבת הוא נוסע לעבודתו. לעיתים הוא כונן ולכן צמוד לאמבולנס גם כשהוא בבית ואז הוא נוסע לעבודה עם האמבולנס ולעיתים הוא נוסע ברכבו הפרטי. 1. האם מותר לו לנסוע ברכבו הפרטי לעבודה בשבת? 2. האם מותר לו לנסוע באמבולנס לעבודה בשבת? (אם יש בכלל הבדל) 3. האם מותר לו לחזור בתום עבודתו לביתו ע"מ להמשיך את השבת עם משפחתו? 4. האם יש הבדל בין נסיעה לביתו הפרטי לנסיעה לבית הוריו או חמיו במקרים אלה? אציין כי הסיטואציה רגישה משפחתית.
תשובה: ליסוע לעבודה אין בעיה ומותר ליסוע ברכב הפרטי, הבעיה היא לחזור. יש הרבה שיטות ש"התירו סופה משום תחילתה" וזה רק במלאכה דרבנן ולא דאורייתא. לכן, צריך שיחזיר אותו מהעבודה מי שאינו יהודי (כך עושים בד"כ לגבי אחיות בבי"ח). אמנם אם חוזר עם האמנולנס ככונן באיזור מגוריו, שיש סבירות שיצא לארוע במשך השבת, מותר לחזור בעצמו.
שאלה: פחי זבל הסמוכים לסוכה: האם יש בעיה אם יש סמוך לסוכה פחי זבל לאורך הרחוב, אם יש להם ריח רע מבסביבם, והאם יש בעיה אם ריח רע של פח זבל מתפשט עד פחות מד אמות מרחק מדופן שיש עליה פסוק?
תשובה: אם הריח אינו חודר לסוכה הסוכה כשרה.
שאלה: דברים שאיני מבינה בתפילה: אני שומרת מצוות, מאמינה שתורתנו האהובה היא תורת חיים ואוהבת להתפלל לה, אך יש כמה קטעים בתפילה שכפשוטם "מפריעים לי", והייתי שמחה להבין אותם יותר. בתיקון הכללי, יש פסוק מתהילים "אשרי שיאחז וניפץ את עולליך אל הסלע", וקצת קשה לי עם המילים האלו איך בתורת ישראל שהיא סמל המוסריות יכול להיות ציווי כזה, ועם ישראל שהוא רחמן, וסבל את רדיפות השואה וזוועותיה מצווה במצווה כזו? "מי כמוך באלים ה "- הרי יש רק אלוקים אחד, אלו עוד אלים יש? הרי עיניים להם ולא יראו, אזניים להם ולא ישמעו" - איך יש בכלל מקום להשוואה? "יחיד גאה לעמך פנה זוכרי קדושתך.", גאווה היא מידה לא טובה, כיצד מתארים בה את ה?
תשובה: "אשרי שיאחז וניפץ את עולליך אל הסלע" - מזמור זה (קלז) מדבר על מלכות בבל שהתעללה קשה בעם ישראל והרגה וטבחה ללא רחמים בצורה אכזרית מאוד ובקינה זו אומר המקונן שהלוואי וכמעשיך לנו יעשה גם לך ואף את תסבלי ויעשו לך כמו שעשית לנו. אין זה ציווי אלא שאיפה טבעית לנקם. ומוסיף בדעת מקרא שהמקונן נבהל מעוצמת הרצון לנקם עד כדי שלא המשיך את הקינה ולכן זה הפסוק האחרון בה. "מי כמוך באלים ה  " - משפט זה לקוח מתוך שירת הים (שמות טו יא) ושם מפרש רש"י שאלים הכוונה חזקים ומשמעות התפילה שאף בחזקים ביותר אין הדומה לה' יתברך. הרמב"ן מסביר שאף במלאכי מעלה המכונים אלים אין דומה לו שה' עליון על כולם. ובפיקוש עץ יוסף על סידור התפילה מסביר שמדובר באלילים ממש ואלו דברי הגויים שמודים לגבורתו של הקב"ה שהיא יותר מאליליהם. "יחיד גאה לעמך פנה זוכרי קדושתך." - אדם המתגאה על חבירו זו תכונה שלילית שהרי אף אם יש לך מעלה על אחר אין זו סיבה לההשתרר על אחר שמא יש לו מעלה שאין לך וכן יש מעליך גבוה מעל גבוה את ה' יתברך אבל לקב"ה, שהוא כל יכול ואין אחד שיכול להשתוות לו, ראוי להתגאות.
שאלה: ספר תורה שנפל ביום כיפור: ביום כיפור בזמן פתיחת ארון הקודש נפל ספר התורה. מה צריך לעשות?
תשובה: האם אין רב במקום, בשכונה או בעיר?.
שאלה: למה יום הכפורים קובע: א. אם אני חולה ביום הכיפורים עצמו, בתפילה, מתי זה נקבע, ביום הכיפורים הקודם או ביום הכיפורים הנוכחי? ב. למה יש תאריכים שונים לגזרי הדין, לדוגמה, למה הצדיקים והרשעים נחתמים בר"ה, והבינוניים ביוהכ"פ, איך אדע מתי אני? האם לצדיקים ורשעים אין אפשרות תיקון?
תשובה: א. עקרונית ראש השנה הוא יום הדין, ובו נקבע מהיארע בשנה הקרובה, אמנם חשבונות שמים מורכבים יותר ואין לנו השגה בהם. ב. ראש השנה הוא יום הדין ובו נידונים כולם, אלא שלבינונים ה' תולה ונותן הזדמנות נוספת לתקן מעשיהם ולהגיע לדרגת הצדיקים עד יום הכיפורים (בגלל שהם היו "גבוליים" וקרובים לכך, ניתנת להם "הארכת זמן" ואפשרות לתקן). גם לאחר גזר דין אפשר לחזור בתשובה שלימה ולתקן, ולכן גם הרשעים שכבר נגזר דינם בראש השנה יכולים עדיין לתקן מעשיהם ולבטל הגזירה, אלא שיותר קשה לבטל גזירה שכבר נכתבה מאשר החלטה שטרם התקבלה. אין ביכולתנו לדעת אם אנו צדיקים ובינונים, וכפי שהדריכונו ח לעולם יראה אדם עצמו שקול, ולכן ישתדל מאוד להרבות במצוות ולהוסיף זכויות, משום שיתכן שהזכות הזו תכריע את כף המאזניים לזכות. הרב יאיר וסרטיל
שאלה: לנקות גינה קטנה בשמיטה: לצערי אינני בקיאה כלל בהלכות השמיטה ורק אותכם אוכל לשאול - ב"ה אעבור לדירה חדשה, לצד הדירה ישנה חלקת אדמה קטנה. היא כנראה לא טופלה במשך שנים רבות והיא מחורצת מאוד. הייתי רוצה להחיות אותה או לפחות לנקות ולהפוך אותה ושאלתי היא האם בכלל אני יכולה לעשות זאת?
תשובה: לצערי לא תוכלי לחדש את הגינה בשנת השמיטה. הדבר היחיד שאפשר להתיר זה להוריד את העשבים שגדלו בה, אם אפשר על ידי רסוס קוטל או חרמש מכני מעל פני הקרקע, ובייחוד שלא יהיה מרבץ של מזיקים. אי"ה בשנה השמינית הגינה תפרח. בברכת התורה והארץ הרב יהודה הלוי עמיחי
שאלה: נפילה במוצאי יום כיפור: אני מרגיש על הפנים. ביום הכיפורים עשיתי תשובה אמיתית (לפחות כך היה נראה לי) וקיבלתי קבלות וכו, ומיד במוצאי יום כיפור נפלתי בחטא. אני לא יודע מה לעשות, אני מרגיש שכל יום כיפור אחרי כל התפילות והצום לא השתניתי ולא עשיתי באמת "עזיבת החטא". שמעתי שיש ענין כזה שהקב ה מחכה לראות עד הושענא רבא אם עמדנו בכל הבטחותינו ביום כיפור, ואם לא עמדתי בהבטחתי, מה יהיו ההשלכות של זה ביחס לגזר דין וביחס ליום כיפור, מה עליי לעשות עכשיו?
תשובה: מיד לאחר יום כיפור, רק נגמרת תפלת נעילה אנו מתחילים את תפילת ערבית בפסוק "והוא רחום יכפר עוון." על איזה עוון מדובר כמה שניות לאחר "שמע ישראל" וקבלת עול מלכות שמים שאמרנו זה עתה? מכאן אנו לומדים שרק יוצא יום הכיפורים אנו יורדים לעולם של ההתמודדות. יום כיפור הינו יום מיוחד שאין בו יצר הרע. ביום זה הקב"ה רוצה שנקבל על עצמינו במצב זה שלא לשוב לחטא. אולם התנאים של רגע לאחר נעילה שונים מהתנאים של יום הכיפורים. יום הכיפורים שלך פעל את פעולתו. במקום שנהיה שקועים בערמות של חטאים מהרבה שנים הקב"ה עושה איתנו חסד והחשבון מתחיל בכל מוצאי יום כיפור מחדש. גם אם נפלת פעם אחת יותר קל לך לאחר יום כיפור לחזור בתשובה. אם קיבלת על עצמך באוירה של יוה"כ באמת ובתמים שלא לחטוא, גם אם לאחר מכן היצר גנב אותה מעצמך אתה בעיקר קשור לעצמיות שנתגלתה בך ביום הכיפורים. עליך להרהר שוב על התפילות ועל הטהרה שהיית בה ביום כיפור וממנה לקבל כוח ולא להישבר. תחזור אל עצמך. הנפילה הינה מקרית חד פעמית.